tartuNLP/wikipedia-smugri-20251201 huggingface dataset:
Live Forever

Live Forever on Oasiksen kappale ja järjestyksessään yhtyeen kolmas single joka julkaistiin 8. elokuuta 1994. Parhaimmillaan se nousi virallisella Ison-Britannian single-listalla sijalle 10. "Live Forever" oli Oasiksen ensimmäinen Top-10 single, joka nosti yhtyeen kohti suurempaa suosiota ja se on yksi yhtyeen keskeisimmistä ja merkittävimmistä kappaleista, myös NME-lehti on valinnut sen vuoden singleksi. Live Forever valitaan poikkeuksetta Top-10:een kun listataan kautta-aikojen parhaimpia brittiläisiä rock-kappaleita. Singleä on myyty Isossa-Britanniassa yli 319,000 kappaletta. Talo singlen kannessa on John Lennonin kotitalo Liverpoolissa osoitteessa 251 Menlove Avenue. 
Noel Gallagher on sanonut kappaleen saaneen alkunsa Nirvanan "In Utero" -levyn ilmestymisen aikoihin, kun radiossa soitettiin raitoja Nirvanan tulevalta albumilta. Yksi raidoista oli I Hate Myself And I Want To Die, joka ei kuitenkaan päätynyt lopulliselle levylle. Noel kuuli kappaleen radiossa eikä voinut ymmärtää sitä. ""Kurt Cobain, hänellä oli kaikki mitä minä halusin elämältä: bändi, kriitikkojen ylistys, mainetta ja rahaa, ja kuinka ihmeessä hän "vihaa itseänsä ja haluaa kuolla", kun taas minä olin köyhä ja halusin elää ikuisesti."" 
Kappaleet.
Kaikki kappaleet kirjoittanut Noel Gallagher, ellei toisin mainita.
Eugene O’Neill

Eugene Gladstone O’Neill (16. lokakuuta 1888 New York, Yhdysvallat – 27. marraskuuta 1953 Boston, Yhdysvallat) oli yhdysvaltalainen näytelmäkirjailija. O’Neill toi Anton Tšehovin, Henrik Ibsenin ja August Strindbergin edustaman dramaattisen realismin amerikkalaiseen näytelmäkirjallisuuteen. Heti ensimmäinen O’Neillin näytelmä, "Taivaanrannan tuolla puolen" (Beyond the Horizon, 1920), voitti näyttämötaiteen Pulitzer-palkinnon. Hän sai kaksi muuta Pulitzeria näytelmistään "Anna Christie" (1922) ja "Strange Interlude" (1928). Hänelle myönnettiin kirjallisuuden Nobel-palkinto vuonna 1936.
O’Neillin isä oli suosittu näyttelijä, ja Eugene O’Neill kulki lapsuusvuosinaan äitinsä kanssa mukana isän kiertueilla. Seitsemänvuotiaasta kolmetoistavuotiaaksi hän kävi katolista koulua, sitten valmistavaa koulua ja yhden vuoden Princetonin yliopistossa. Nuoruusvuosinaan hän teki satunnaisia töitä maissa ja merillä.
Myrskyisän elämän elänyt O’Neill oli aviossa kolmasti. Hänen tyttärensä Oona meni 17-vuotiaana naimisiin Charles Chaplinin kanssa 1943, minkä jälkeen O’Neill teki tämän perinnöttömäksi, samoin kuin poikansa Shanen, jonka elämäntapaa isä ei hyväksynyt. Hänen poikansa ensimmäisestä avioliitosta teki itsemurhan.
Jürgen

Jürgen (, "maanviljelijä", , , ) on saksankielinen miehen etunimi. Saksassa Jürgenin nimipäivää vietetään 23. huhtikuuta. Nimen kantajia on erityisen paljon vanhemmissa sukupolvissa.
Sveitsissä nimestä on käytössä lyhyempi muoto "Jürg". Muita muotoja ovat "Jorg, Jörg, Jörgen, Jörn, Jürn" ja "Jurg".
Yrjö, Yrjänä, Jyrki ja Jyri ovat nimen suomalaisia vastineita.
Bet

Bet on heprealaisen, foinikialaisen ja aramealaisen kirjaimiston toinen kirjain. Se on kreikkalaisen beetan, latinalaisen B:n ja kyrillisen Б:n edeltäjä.
Bet hepreassa.
Heprean kielessä bet-kirjain ääntyy [b], jos sen sisällä on piste (dageš). Kirjaimella on myös pisteetön muoto vet, jolloin se ääntyy [v]. Sanan alussa esiintyessään bet on aina pisteellinen ja lopussa pisteetön.
Bet on Tooran ensimmäinen kirjain: sana "alussa" on hepreaksi בראשית, "bərešit". Sanan edessä bet toimii prepositiona, jolla voi olla useita merkityksiä, muun muassa inessiivi (-ssa, -ssä), ajallinen -na, -nä ("sinä päivänä") tai instrumentaalinen -lla, -llä ("vasaralla"). Kirjaimen nimi tulee taloa tarkoittavasta sanasta. Heprealaisessa numerojärjestelmässä betillä on lukuarvo kaksi. 
Esimerkkejä:
Heprealaisista aakkosista käytettävä nimitys tulee alefista ja betista: .
Muu käyttö.
Matematiikassa betiä käytetään ylinumeroituvien joukkojen mahtavuuden kuvaamiseen. Reaalilukujen joukon R mahtavuutta merkitään formula_1. Numeroituvasti äärettömän joukon, esimerkiksi luonnollisten lukujen joukon mahtavuutta merkitään formula_2. Edelleen formula_3 ovat joukkojen formula_4 mahtavuudet, missä formula_5 on joukon N potenssijoukko.
Erdősin–Straussin konjektuuri

Erdősin–Straussin konjektuuri on Paul Erdősin ja E. G. Straussin esittämä egyptiläisiin murto­lukuihin liittyvä väittämä, jonka mukaan Diofantoksen yhtälöllä
formula_1
on olemassa positiivisista kokonaisluvuista "a", "b" ja "c" muodostuva kokonaislukuratkaisu kaikilla kokonaisluvuilla formula_2. Väittämän on osoitettu (A. Swett) pitävän paikkansa kaikilla positiivisilla kokonaisluvuilla formula_3.
Yleisyyttä rajoittamatta voidaan olettaa, että yllä olevassa esityksessä 
formula_4.
Helposti todetaan, että kaikilla parillisilla luvun formula_5 arvoilla
formula_6.
Yleisemmin, jos alkuluvulla formula_7 on esitys
formula_8,
niin kaikilla positiivisilla kokonaisluvuilla formula_9 on
formula_10.
Mahdollisen pienimmän vastaesimerkin etsinnässä voidaan siis keskittyä tarkastelemaan luvun formula_5 alkulukuarvoja.
Jos formula_12 (mod formula_13), voidaan käyttää esitystä
formula_14
Jos formula_15 (mod formula_16), on
formula_17
Jos formula_18 (mod formula_19), käytettävissä on esitys
formula_20
Jos formula_18 (mod formula_22), käytettävissä on esitys
formula_23
Kuippana

Kuippana on suomalaisessa kansantarustossa metsänhenki. Kuippanalla ja sille sukua olevilla hahmoilla on eri perinteissä erilaisia tehtäviä ja nimityksiä. Kuopion seudulla Kuippana oli ehkä jäniksiä tuova metsänhaltija, mahdollisesti jänisten emuu. Uskomusolentoja, joilla on Kuippanaa muistuttava nimi, kutsutaan myös metsän kuninkaaksi tai Karhun emännäksi, ja niitä rukoillaan pitämään pedot kurissa tai suomaan riistaa.
Kuippanan toisena nimenä esiintyy toisinaan Hippa.
Muita nimityksiä.
Näiden metsänhenkien nimitysten arvellaan olevan sukua "Kuippanalle":
Rooman diktaattori

Diktaattori () oli Rooman tasavallan aikoina poikkeusvirka. Se uskottiin luotettavalle roomalaiselle, joka otti hetkellisen vastuun valtakunnasta, etenkin sotatilanteessa, kun koko valtion olemassaolo oli uhattuna. Yleinen pituus diktaattorin toimikaudelle oli kuusi kuukautta, jonka jälkeen senaatti saattoi jatkaa toimikautta toiset kuusi kuukautta. Diktaattorijärjestelmään turvauduttiin esimerkiksi puunilaissodissa. Tuolloin diktaattori ei merkinnyt hirmuhallitsijaa, vaan sananmukaisesti sanelijaa, vaikka esimerkiksi Caesar kenties täyttäisi monet nykyisen määritelmän kriteerit.
Czesław Miłosz

Czesław Miłosz ([ˈt͡ʂɛswaf ˈmiwɔʂ]; 30. kesäkuuta 1911 Šeteniai, Kaunasin kuvernementti, Venäjän keisarikunta – 14. elokuuta 2004 Krakova, Puola) oli puolalainen runoilija ja esseisti. Hän sai Nobelin kirjallisuuspalkinnon vuonna 1980.
Czesław Miłosz syntyi Szetejnyssä (), silloisessa Venäjän keisarikunnassa, nykyisen Liettuan alueella, puolalaistuneeseen liettualaiseen aatelissukuun. Czesław oli sukua Adam Mickiewiczille ja Józef Piłsudskille joiden suku oli ollut tekemisissä Miłoszin perheen kanssa Puola-Liettuassa.
Miłosz opiskeli lakia Vilnan yliopistossa, joka oli tuohon aikaan puolankielinen, kuten iso osa kaupungin väestöstäkin. Miłosz myös kirjoitti koko tuotantonsa puolaksi, ja hän sanoi olevansa puolalainen, vaikka puolalaiset toisinaan hänen mukaansa pitivät häntä liettualaisena. Milosz puhui sujuvasti puolan lisäksi liettuaa, venäjää, englantia ja ranskaa.
Venäjän vallankumouksen aikoihin hän asui perheineen myös Venäjällä. Toisen maailmansodan vuodet Miłosz vietti Varsovassa, jossa hän kävi Władysław Tatarkiewiczin luennoilla. Hän puolansi uudelleen Uuden testamentin.
Toisen maailmansodan jälkeen Miłosz toimi ensin Puolan kansantasavallan diplomaattina Yhdysvalloissa mutta ei viihtynyt siellä vaan palasi Eurooppaan ja siirtyi kulttuuriattaseaksi Pariisiin. Miłosz riitaantui hallituksen kanssa vuonna 1951 ja haki poliittista turvapaikkaa Ranskasta. Myöskään Ranskassa hän ei viihtynyt maan kulttuuriväen keskuudessa vallinneen poliittisen ilmanpiirin vuoksi. Älymystö ihaili kommunismia, ja Miłosz tunsi, että älymystön jäsenet käänsivät hänelle selkänsä. Siksi hän muutti uudestaan Yhdysvaltoihin.
Vuonna 1960 Miłosz muutti Kalifornian Berkeleyyn ja sai viran Kalifornian yliopistosta, jossa hän toimi Puolan kirjallisuuden ja slaavilaisten kielten ja kirjallisuuden professorina 1961–1998. Czesław sai 1978 Neustadtin kansainvälisen kirjallisuuspalkinnon. Yhdysvaltojen kansalaisuuden hän sai 1970.
Czesław Miłosz sai Nobelin kirjallisuuspalkinnon vuonna 1980. Kommunistinen Puola sensuroi hänen teoksiaan, mutta niitä julkaistiin maanalaisina painoksina. Rautaesiripun kaaduttua vuonna 1989 Miłosz saattoi palata Puolaan. Hän asettui asumaan osaksi Krakovaan mutta säilytti myös Kalifornian-kotinsa. Miłosz sai Israelin holokaustimuistopaikalle kunnialaatan. Hän kuoli 2004 kotonaan Krakovassa 93-vuotiaana. Hänet on haudattu Krakovan Kazimierzissa sijaitsevan Kalliokirkon (Kościół na Skałce) Ansioituneiden kryptaan.
Runojen lisäksi Miłosz on kirjoittanut suomennetut kirjat "Vangittu mieli", joka kertoo älymystön suhteesta kommunistiseen totalitarismiin, ja "Issan laakso", joka kertoo nuoruudenajoista Vilnassa ja sen ympäristössä.
Odysséas Elýtis

Odysséas Elýtis (, oik. "Odysséas Alepoudélis", Οδυσσέας Αλεπουδέλης; 2. marraskuuta 1911 – 18. maaliskuuta 1996) oli kreikkalainen runoilija. Hän sai Nobelin kirjallisuuspalkinnon vuonna 1979.
Elýtiksen pääteos on eeppinen runoelma "Ylistetty olkoon" ("Το Άξιον Εστί", "To Áxion Estí"), joka käy läpi Kreikan kolmituhatvuotisen historian yhdistellen muinaisia jumalia ortodoksisen liturgian kuvakieleen. Míkis Theodorákis on säveltänyt osia runoelmasta.
Toisen maailmansodan aikana Elýtis toimi vastarintaliikkeessä ja palveli Albanian rintamalla. Sinne sijoittuu hänen vuonna 1943 ilmestynyt runoelmansa "Ásma iroikó kai pénthimo gia ton chaméno anthypolochagó tis Alvanías" ("Άσμα ηρωικό και πένθιμο για τον χαμένο ανθυπολοχαγό της Αλβανίας"). Vuosina 1948–1953 Elýtis asui Pariisissa ja tutustui Picassoon ja muihin taidemaailman hahmoihin.
Vicente Aleixandre

Vicente Pío Marcelino Cirilo Aleixandre y Merlo (26. huhtikuuta 1898 Sevilla – 14. joulukuuta 1984 Madrid) oli espanjalainen runoilija, jolle myönnettiin Nobelin kirjallisuuspalkinto vuonna 1977. Aleixandren varhaistuotanto on lähellä surrealismia. Antifasististen mielipiteittensä takia hänen kirjansa olivat kiellettyjä 1936–1944.
Espanjan sisällissota vaikutti häneen syvästi, ja hän siirtyi yksinkertaisemman kuvakielen käyttöön. Hän kuului Ryhmä 27 -nimiseen runoilijaryhmään samoin kuin muun muassa Federico García Lorca.
Mantova

Mantova on kaupunki Mantovan maakunnassa Lombardian alueella Pohjois-Italiassa. Se sijaitsee järvikannaksella. Kaupungissa on vajaat 50 000 asukasta, ja sen pinta-ala on 64 neliökilometriä. Mantova on otettu yhdessä läheisen Sabbionetan kaupungin kanssa Unescon maailmanperintöluetteloon ja se tunnetaan maalari Andrea Mantegnan ja arkkitehti Giulio Romanon mestariteoksista.
Historia.
Antiikki.
Kaupunki perustettiin todennäköisesti noin 2000 eaa. Minciojoen varrelle. 600-luvulla eaa. paikalla oli etruskilainen kylä, ja kaupungin nimi periytyykin todennäköisesti etruskien Mantus-jumalasta. Roomalaisella kaudella kaupunki tunnettiin nimellä "Mantua". Se ei ollut vielä yhtä merkittävä kuin miksi Mantova nousi myöhemmin keskiajalla.
Myöhempi historia.
400-luvulla Mantuan valtasivat ensin Alarikin johtamat visigootit ja sitten Attilan johtamat hunnit. Länsi-Rooman kukistumisen jälkeen Mantuasta vaikuttaa tulleen merkittävä paikka, koska se oli sijaintinsa vuoksi suhteellisen vahva linnoitus. Se kuitenkin kukistui Agilulfin johtamille langobardeille.
Keskiajalla kaupunkia hallitsivat useat Italian kulttuuria edistäneet ja rahoittaneet perheet, kuten Bonacolsit ja Corradi di Gonzagat (myös nimellä Gonzaga; 1328–1707). Mantovan herttuan arvoa kantaneet Gonzagat suojelivat taidetta ja kulttuuria sekä taiteilijoita, joihin kuuluivat Leon Battista Alberti, Andrea Mantegna, Donatello, Luca Fancelli ja Nicolò Sebregondi. Gonzagat teettivät kaupungin ympärille tekojärviä sotilaallisessa tarkoituksessa Minciojokea patoamalla. Kolme näistä järvestä on yhä olemassa, ja niissä on vahva kalakanta. Lisäksi alueella on lintujärviksi jääneitä kosteikkoja (Valli del Mincion, Bosco Fontanan ja Vallazzan suojelualueet).
Gonzagan suku hallitsi Mantovan herttuakuntaa 1328–1707. Sen jälkeen alue kuului Habsburg-suvun Itävaltaan, kunnes se liitettiin yhdistyneeseen Italian kuningaskuntaan 1866.
Nähtävyyksiä.
Mantovassa on yhä paljon taiteen ja arkkitehtuurin aarteita eri aikakausilta: Duomo, Palazzo Ducale, Magna Domus, Palazzo del Capitano, Palazzo Vescovile, Palazzo degli Uberti, Palazzo Castiglioni (tai Palazzo Bonacolsi), Gabbian torni ja Palazzo del Podestà. Varmaankin arvokkain Mantovan rakennus on suurikokoinen renessanssilinna Palazzo del Te, joka on arkkitehti Giulio Romanon luomus vuosilta 1525–1535. Barokkityylinen teatterirakennus Teatro Bibiena eli "Teatro Scientifico" on arkkitehti Antonio Galli da Bibienan luomus.
Mantova oli Italian kulttuuripääkaupunki vuonna 2016.
Maitolaituri

Maitolaituri on usein katoksellinen, joskus myös seinällinen lava tai teline, johon meijeriin vietävät, maitoa täynnä olevat maito­tonkat eli pystöt tuotiin odottamaan maitoautoa. Maitolaitureilla sijaitsivat usein myös postilaatikot. Ne toimivat myös nuorison kokoontumispaikkoina. Maitolaitureita alettiin rakentaa 1920-luvulta alkaen, ja ne yleistyivät etenkin toisen maailmansodan jälkeen maitoautojen eli tonkissa kuljetetun maidon keruuseen käytettyjen avolavaisten kuorma-autojen myötä. Maitolaiturit jäivät pois käytöstä tilasäiliöiden yleistyessä 1970-luvulta alkaen, kun säiliöautoiksi muuttuneet maitoautot alkoivat imeä maidon suoraan navetan yhteydessä olevasta tilasäiliöstä.
Maitolaitureiden hävittyä alkuperäisestä käytöstään niitä on paikoin säilytetty ja kunnostettu. Yksi esimerkki tästä on Velaatan maitolaiturimuseo Tampereen Velaatassa. Maitolaiturijäljitelmiä pihoille, tienvarsille tai messukäyttöön valmistetaan nykyään myös kaupallisesti.
Onnenhattu

Onnenhattu on toisinaan vastasyntyneen lapsen päätä verhoamaan jäänyt sikiökalvo. Onnenhattu on joissain kulttuureissa katsottu hyväksi enteeksi lapsen kannalta; lapsesta on uskottu tulevan viisas, älykäs tai merkittävä. Ainakin suomalaiset, ruotsalaiset ja saamelaiset ovat toisinaan ottaneet lapsen onnenhatun talteen, kuivanneet sen, ja antaneet tälle myöhemmin säilytettäväksi koko elämän ajan. Onnenhattu on myös usein haudattu vainajan kanssa.
Onnenhattu on mahdollisesti tarkoittanut myös, että ihminen saa voimakkaan suojelushaltijan eli luonnon. Hattu on jopa voitu samaistaa voimakkaaseen luontoon. Näin on esimerkiksi joissain luontoa kutsuvissa loitsuissa:
"Nouse luonto, luojan luoma,
"hattu Jeesuksen hakema.
Parkkisenkangas

Parkkisenkangas on Oulun kaupunginosa Oulujoen pohjoisrannalla. Se rajoittuu etelässä Oulujokeen, idässä Myllyojaan, lännessä Hinttaan ja pohjoisessa Vaalantiehen (yhdystie 8300). Parkkisenkangas kuuluu Myllyojan suuralueeseen, joten alueen palvelut on keskitetty Myllyojan keskukseen. Parkkisenkankaalla asuu 300 asukasta.
Parkkisenkangas on päävaltaisesti omakotitaloaluetta. Oulujoen rannalle Erkkolan sillan kupeeseen on keskittynyt varakkaampien asuntojen alue, jota ympäröivät keskituloisten omakotitaloasunnot. Alueella on myös vanhempaa rakennuskantaa. Kaupunginosan nimi tulee Parkkisen talosta, joka sijaitsee Erkkolan sillan kupeessa.
Parkkisenkangas rajoittuu yhden kokoojakadun, Sangintien varteen varsin suppealle alueelle. Alueella on vain muutamia katuja.
Sanginjoki (Oulu)

Sanginjoki on Oulun kaupunginosa, samannimisen joen alajuoksulla, Sanginsuun suuralueella. Sanginjoen kaupunginosassa asuu noin 30 asukasta. Kaupunginosa rajoittuu Sanginsuun, Lapinkankaan ja Ulkosangin kaupunginosiin sekä Muhoksen kuntaan.
Vuoteen 1965 saakka Sanginjoki kuului kylänä Oulujoen kuntaan. Nykyisin Sanginjoen kaupunginosa kuuluu Sanginsuun suuralueeseen.
Indian Wells Masters

Indian Wells Masters on vuosittainen maaliskuussa Indian Wellsissä, Yhdysvaltain Kaliforniassa järjestettävä tennisturnaus. Tapahtuma kuuluu miesten Masters-sarjaan ja naisten -sarjaan. Alkujaan naisten turnaus pidettiin viikkoa ennen miehiä. Vuonna 1996 Indian Wellsistä tuli yksi harvoista miesten ja naisten huipputason (ATP ja WTA) yhdistetyistä turnauksista. Viime aikoina siitä on kasvanut yksi molempien kiertueiden suurimmista tapahtumista; mukana on vuosittain 96 pelaajaa niin miehissä kuin naisissakin. Se on myös yksi harvoista turnauksista, joissa pääsarjaa pelataan yli viikon.
Turnauksen virallinen nimi sponsorin mukaan on nykyisin BNP Paribas Open. Aikaisempia nimiä ovat olleet Pacific Life Open, Newsweek Champions Cup, Pilot Pen Classic ja Congoleum Classic. Naisten turnauksen nimenä on myös aiemmin ollut Evert Cup (entisen huippupelaajan Chris Evertin kunniaksi).
Andreas

Andreas on alun perin kreikankielinen miehen etunimi, joka merkitsee "miehekästä", "miehuullista". Kristityissä maissa nimen on tehnyt suosituksi Raamatun Andreas, Pietarin veli, yksi apostoleista.
Suomessa nimi Andreas on vuoden 2019 loppuun mennessä annettu 8 265 mies­puoliselle henkilölle. Andreaksen nimipäivä on sekä suomen- että ruotsinkielisen kalenterin mukaan 30. marraskuuta, joka on kristikunnassa vanhastaan apostoli Andreaan muistopäivä. Suomenkieliseen kalenteriin nimi tässä muodossa lisättiin vuonna 2020; jo ennestään samalle päivälle oli sijoitettu nimen muunnokset Antti, Antero ja Atte.
Amir Khan

Amir Khan (s. 8. joulukuuta 1986 Englanti) on uransa vuonna 2022 lopettanut brittiläinen nyrkkeilijä, olympiamitalisti sekä entinen WBA ja IBF ammattilaisliittojen ylemmän kevytsarjan maailmanmestari. Hän on britannianpakistanilainen ja kotoisin Boltonista.
Amatööriura.
Khan oli liian nuori osallistuakseen Yhdistyneen kuningaskunnan mestaruuskilpailuihin ennen 2004 Ateenan olympialaisia. Britannian olympiakomitea lähetti hänet olympiakarsintaturnaukseen Bulgariaan, jossa hän voitti sarjansa. Monet pelkäsivät Khanin loikkaavan Pakistanin tai Yhdysvaltain joukkueeseen. Vasta 17-vuotias Khan ylitti kaikki ennakko-odotukset Ateenassa, jossa hän saavutti hopeaa häviämällä loppuottelussa Kuuban 33-vuotiaalle Mario César Kindelán Mesalle. Ennen Ateenaa Khan oli ehtinyt otella vain seitsemän miesten amatööriottelua.
Ammattilaisura.
Vuonna 2005 Khan siirtyi ammattilaiseksi. Viimeisessä amatööriottelussaan hän kohtasi olympiavoittaja Kindelanin uudestaan ja voitti tämän. Ensimmäisessä ammattilaisottelussaan hän tyrmäsi David Baileyn ensimmäisessä erässä. Heinäkuussa 2007 Khan voitti Kansainyhteisön mestaruuden Willie Limondia vastaan ja on sittemmin puolustanut titteliään neljästi. Huhtikuussa 2008 hän voitti Martin Kristjansenin WBO:n intercontintental-titteliottelussa, jonka voittaja pääsisi maailmanmestaruusotteluun. Syyskuun alussa käydyssä intercontinental-ottelussa Khanin ura koki kuitenkin kolauksen, kun Breidis Prescott tyrmäsi hänet ensimmäisessä erässä.
Khan jatkoi uraansa ja kohtasi Oisin Faganin voittaen tämän toisessa erässä teknisellä tyrmäyksellä tämän nilkan murruttua. Voiton myötä Khanista tuli WBA liiton väliaikainen mestari.
Vuoden 2009 maaliskuussa Khan puolusti menestyksekkäästi WBA-liiton vyötään Marco Antonio Barreraa vastaan. Ottelu päättyi viidennessä erässä Khanin voittoon Barreran silmäkulmassa ja kasvoissa olleiden haavojen vuoksi.
Vuoden 2009 heinäkuussa Khan nousi painoluokkaa ylöspäin ylempään kevytsarjaan ja kohtasi Andri Kotelnikin WBO-liiton maailmanmestaruusottelussa. Kamppailu päättyi Khanin voittoon kaikin tuomariäänin. Khan puolusti mestaruuttaan saman vuoden joulukuussa ensimmäisen erän teknisellä tyrmäyksellä Dmitriy Salitasta. 15. toukokuuta 2010 Khan puolusti mestaruuttaan Paul Malignaggia vastaan ja voitti ottelun teknisellä tyrmäyksellä 11. erässä. 
Dopingkäry viimeisessä ottelussa.
Khan antoi positiivisen dopingnäytteen ostariini-nimisestä anabolisesta yhdisteestä sen jälkeen, kun hävisi Kell Brookille uransa viimeisessä ottelussa vuoden 2022 helmikuussa.
Maikkula

Maikkula on Oulun kaupunginosa ja Maikkulan suuralueen keskus. Se sijaitsee Oulujoen etelärannalla, joen ja valtatien 22 välisellä alueella, noin 6–7 kilometrin päässä keskustan kaakkoispuolella. Kaupunginosassa on noin 3 700 asukasta. Maikkulan osa-alueita ovat Kontionkangas, Talonpojankangas ja Patamäki. Kaupunginosassa sijaitsee Maikkulan kartano.
Maikkula on kehittynyt mäntykangasharjulle lähelle jokea, ja kasvanut nykyiseen mittaansa 1980- ja 1990-lukujen aikana. Maikkulan keskus sijaitsee alueen länsiosassa, ja aluetta hallitsevat matalat kerrostalot sekä omakotitalot ja Valion Maikkulan yksikkö.
Historia.
Maikkula oli ennen maatalousvaltainen haja-asutusalue, mutta nykyään asutus on tiheää. Vuonna 2004 Maikkulan länsiosasta erotettiin Knuutilankankaan ja Knuutilanrannan alueet uudeksi Knuutilan kaupunginosaksi.
Palvelut.
Peruspalvelut sijaitsevat Maikkulan keskustassa. Maikkulan monitoimitalon vieressä toimii Sale (ennen Spar Maikkula) ja Maikkulan apteekki. Maikkulanraitin varrella sijaitsee Maikkulan kappeli sekä Maikkulan koulu. Haarasuontien varressa toimii Neste sekä Oulun Baari.
Liikenne.
Maikkulasta on suora tieyhteys seututietä 815 pitkin Oulun lentoasemalle Oulunsalon. Oulun ja Kajaanin välinen valtatie 22 sijaitsee kaupunginosan etelälaidalla asutuskeskuksen välittömässä läheisyydessä. 
Alueen tärkeimmät kokoojakadut ovat Kangaskontiontie sekä Kajaanintie (vanha valtatie), jotka toimivat myös joukkoliikenneväylinä. Maikkulasta on vaihdoton linja-autoyhteys kaupungin keskustaan ja edelleen pohjoisiin kaupunginosiin.
Kauppakeskus Zeppelin

Kauppakeskus Zeppelin on Kempeleen kunnassa sijaitseva kauppakeskus. Kauppakeskus sijaitsee Kempeleen Ylikylässä valtatien 4 välittömässä läheisyydessä noin 12 kilometrin päässä Oulun keskustasta etelään. Kempeleen keskustasta on matkaa noin kaksi kilometriä. Kauppakeskuksen alueella on noin 1 500 ilmaista parkkipaikkaa.
Historiaa.
Kauppakeskuksen suunnittelu alkoi vuonna 1986 Antero Immosen ja Kempeleen tuolloisen kunnanjohtajan Veikko Oikarisen ideoimana. Suunnittelun taustalla oli myös liikenneministeriön aiemmin tekemä päätös valtatie 4:n uudesta tielinjauksesta Kempeleen kohdalla, joka valmistui vuonna 1990. Tällöin haettiin ideakilpailun avulla kuntaan liikenteen ja ostovoiman pysäyttäjää. Päätös kauppakeskuksen rakentamisesta tehtiin maaliskuussa 1987. Kauppakeskusalueen rakentaminen aiheutti myös muutoksia Kempeleen yhdelle tärkeimmälle tieyhteydelle, Ketolanperäntielle, jonka tielinjaus Koskelan ja Ylikylän välillä muuttui. 
Kauppakeskusalueen rakentaminen aloitettiin kesäkuussa 1990. Rakennuttajana toimi Rakennuttajana toimi Pohjois-Suomen Sijoituskiinteistöt Oy ja pääurakoitsijana Pohjolan Rakentajat Oy. Arkkitehtuuri on Arkkitehtitoimisto Martti Väisänen Oy:n käsialaa. Harjannostajaiset pidettiin syyskuussa 1991. Kauppakeskuksen avajaiset pidettiin 8. huhtikuuta 1992. Avajaisten kutsuvieraina olivat muun muassa piispa Olavi Rimpiläinen ja metropoliitta Leo. Edellä mainitut vihkivät käyttöön myös Pyhän Matteuksen kappelin. Kappelirakennus toimi kauppakeskuksessa vuoteen 2017 asti. Kauppakeskuksen nimi valittiin yleisökilpailun avulla. Kauppakeskus Zeppelin oli valmistuessaan toinen kauppakeskus Pohjois-Suomessa; Rovaniemellä sijaitseva Sampokeskus oli avattu 1990. Alkuvuosien huipputapahtumat keräsivät valtavia ihmismääriä. Esimerkiksi vuonna 1993 kauppakeskuksessa nähtiin väentungos, kun siihen aikaan Suomen televisiossa suosiossa olleen "Kauniit ja rohkeat" -televisiosarjan näyttelijät vierailivat kauppakeskuksessa.
Kauppakeskus Zeppelinin avauksesta saakka toimineita ketjuja ovat muun muassa kahvilaketju Arnolds, Kotipizza ja vaateketjuliike KappAhl, joka oli avautuessaan Pohjois-Suomen alueen ensimmäinen liike. Aikaisemmin Zeppelinissä toimineita ketjuja ovat olleet muun muassa Halpa-Halli, Tiimari, Tavaratalo Tapuli (myöhemmin SuperSpar ja EuroSpar) ja R-kioski. Vuonna 2005 avattiin kauppakeskukseen kauppaketju Prisman myymälä, jonka liiketilaa on laajennettu useaan otteeseen vuosien aikana.
Kauppakeskuksen eteläaukiolla sijaitsi aikoinaan myös suosittu Merirosvolaiva. Merirosvolaivan sisällä oli merirosvoteemainen karkkikauppa ja jäätelökioski. Merirosvolaiva poistui kauppakeskuksesta 2000-luvun alkupuoliskolla. Entinen laivarakennus löytyy nykyään Oulun Hietasaaressa sijaitsevasta Vauhtipuistosta. Kyseinen laiva on myöhemmin muun muassa päätynyt oululaisen Hebosagil-yhtyeen albumin kansikuvaan. Kohdassa missä Merirosvolaiva sijaitsi kauppakeskuksessa on nykyään Prisman liiketilat.
Vainajala

Vainajala eli manala tarkoittaa tuonpuoleisessa eli elävien maailman ulkopuolella sijaitsevaa kuolleiden sielujen maata tai asumusta.
Ihmisen ymmärrettiin kuollessaan katoavan fyysisestä maailmasta, mutta koska hänen uskottiin vielä jatkavan elämäänsä jollain tavoin, täytyi ajatella, että elämä jatkuisi toisessa maailmassa. Joskus vainajat jopa haluttiin asuttaa muualle kuin elävien pariin, sillä ajoittain haamuja pelättiin. Vainajala oli eläville paikka, jossa heidän menehtyneet sukulaisensa asuivat ja josta heidät saattoi tarvittaessa tavoittaa. Moniin taruihin ja šamanistisiin perinteisiin ovat kuuluneet elävien vierailut vainajien maassa, josta on haettu esimerkiksi tietoa. 
Joidenkin käsitysten vainajala on kammottava, pimeä tai vähintäänkin pitkästyttävä paikka, mutta vainajala voi myös olla rauhallinen tai miellyttävä. Vainajala voi myös vastata kovasti elävien maailmaa, ja elämä voi jatkua siellä kuten elävien maailmassa, tai jotakuinkin kuten elävien maailmassa, paitsi onnellisemmin. Joissain vainajaloissa kuolleet taas nukkuvat ikuista unta. Toisaalta joissain vainajaloissa taas juhlitaan tai taistellaan jatkuvasti, kuten Valhallassa.
Joidenkin uskontojen opetus sisältää ajatuksen, että joko vain kyseisen uskonnon seuraajat tai ihmiset, jotka tekevät pääasiassa hyvää (esimerkiksi yli puolet teoista on hyviä), pääsevät palkinnoksi kuolemansa jälkeen hyvään vainajalaan, jossa ei ole maallisen elämän murheita ja kipuja. Tällainen on esimerkiksi kristinuskon, islamin ja juutalaisuuden taivas. Nämä ja eräät muut uskonnot myös opettavat, että tunnustuksen ulkopuoliset ja väärin tekevät ihmiset joutuvat kuolemansa jälkeen kärsimään rangaistusta pahassa vainajalassa, kuten helvetissä. Ihminen voi siis eläessään vaikuttaa siihen, millaiseen vainajalaan päätyy.
CVT

CVT eli Continuously Variable Transmission tarkoittaa portaatonta automaattivaihteistoa, jossa teho välitetään esimerkiksi kiilahihnavariaattorilla. Kiilahihna voi olla kudosvahvennettua kumia tai metalliketjua. Portaaton tarkoittaa vaihteistossa sitä, että vaihteistossa on loppumaton määrä hyödynnettäviä välityksiä pienimmän ja suurimman välityksen välissä. Sen sijaan tavanomaisessa mekaanisessa vaihteistossa on esimerkiksi henkilöauton tapaan vain kuusi vaihdetta eteen ja peruutusvaihde, eikä muita välityssuhteita voida hyödyntää.
Variaattorissa kiilahihna on kahden kartion välissä, joiden etäisyyttä voidaan säätää. Tämän seurauksena hihnan etäisyys pyörän akselilta vaihtelee, jolloin sama moottorin kierrosluku tuottaa muuttuvan hihnanopeuden, eli muuttuvan välityksen.
CVT on usein normaalia automaattivaihteistoa taloudellisempi yksinkertaisemman ja tehokkaamman tekniikan takia. Tarkoitus on, että vaihteiston välitys muuttuu kierrosluvun kanssa siten, että kiihdyttäminen tapahtuu suurilla kierroksilla, mutta tasaisessa ajossa vaihteisto käyttää mahdollisimman taloudellista kierroslukua. Tästä syystä voi vaikuttaa, ettei auto kiihdy lainkaan, kun kierrosluku pysyy tasaisena koko ajan. 
CVT-tekniikan kehitti DAF, joka käytti sitä kaikissa henkilöautoissaan. Myöhemmin Volvo osti tehtaan ja käytti tekniikkaa laajasti 340-mallissaan. 1990-luvulla tekniikka painui joksikin aikaa unholaan, mutta on viime aikoina taas noussut vaihtoehdoksi kehityttyään. Kun aikaisemmissa malleissa käytettiin vetoon perustuvia lamellihihnoja, nykyisin käytetään työntöön perustuvia ketjuja, jotka eivät kärsi kulumisesta entisten tapaan. 
Maataloustraktoreissa portaaton vaihteisto on kiilahihnavariaattorin sijaan toteutettu jakamalla voimanvälitys mekaaniseen ja hydrauliseen puoleen. Kuljettajan käskyt vauhdin lisäämiseksi tai vähentämiseksi sekä kuormituksen vaihtelut vaikuttavat vaihteiston hydrauliseen puoleen välitystä säätävästi. Esimerkiksi kaasutettaessa tai ajon vastuksen vaihdellessa välitys säätyy hydraulisesti, mutta ajon tasaannuttua voiman välitys on täysin mekaaninen.
Leppävaaran rautatieasema

Leppävaaran rautatieasema (, ) on lähiliikennejunien sekä seutu- ja Espoon sisäisen bussiliikenteen asema Espoossa Kehä I:n varrella. Se sijaitsee noin 11 kilometrin päässä Helsingin päärautatieasemasta, Mäkkylän ja Kilon rautatieasemien välissä.
Aseman kehitys.
Melko lähellä rantaradan rakennustyömaata sijaitsi Albergan kartanon talouskeskus. Espoon kunta anoi jo vuonna 1901 seisakkeen perustamista kartanon kohdalle, mutta anomus hylättiin. Kartanon tuntumaan alkoi kuitenkin syntyä nopeasti esikaupunkimaista asutusta, joten pysäkin perustaminen oli tarpeen.
Leppävaaran seisake on rakennettu vuonna 1903 ja edellinen asemarakennus 1907. Aseman ympärille Lars Sonckin laatiman asemakaavan mukaan muodostuneesta esikaupunkialueesta muodostettiin vuonna 1920 taajaväkinen yhdyskunta. Esikaupunkiasutus levisi myös aseman pohjoispuolelle, jonne palstoitettiin Harakan alue, nykyinen Lintuvaaran kaupunginosa.
Liikennejärjestelyjä Leppävaaran aseman kohdalla muutettiin vuonna 1965, kun vilkkaasti liikennöity paikallistie johdettiin ylikulkusiltaa pitkin radan yli; paikalla kulkee nykyisin Kehä I. Aseman seudusta alkoi kehittyä aluekeskus, jonne sijoittui uudenaikainen Maxi-Market vuonna 1972. Tavaraliikenne Leppävaaran asemalle lopetettiin vuonna 1975, mutta henkilöliikennettä kehitettiin rakentamalla alikulkutunneli seuraavana vuonna.
Suurin muutos tapahtui, kun asemarakennus purettiin vuoden 1999 syksyllä Leppävaaran kaupunkiradan ja uuden terminaalin alta. Leppävaaran aseman merkitys on korostunut 2000-luvulla, kun monet aiemmin Helsinkiin suuntautuneet linja-autovuorot on ohjattu Leppävaaraan paikallisjunien syöttöliikenteeksi.
Lisää liikennettä asemalle on tuonut Kauppakeskus Sello, jonka jälkimmäinen osa valmistui syksyllä 2005. Kauppakeskus sijaitsee aivan Leppävaaran aseman vieressä.
Lokakuussa 2023 Leppävaaran asema sai merkittävän vaihtoyhteyden, kun Keilaniemen ja Helsingin Itäkeskuksen välinen pikaraitiotie 15 alkoi liikennöidä aseman kautta.
Asemalla pysähtyvät junat.
Leppävaarassa pysähtyvät kaikki Siuntion, Kirkkonummen ja Kauklahden suuntaan menevät lähijunat. Helsingin ja Turun väliset kaukojunat alkoivat 25. lokakuuta 2015 alkaen pysähtyä Leppävaarassa, sitä ennen ne pysähtyivät Espoon asemalla. Vuonna 2002 kaupunkiradan myötä osa junien aikatauluista ja pysähtymispaikoista järjestettiin uudelleen, ja uutena tuli A-juna, joka pysähtyy kaikilla liikennepaikoilla.
Tasoristeykset.
Asemalla on kaksi tasoristeystä nimeltään Leppävaara länsipää, ER, EKR ja Kilon kartano. Näistä Kilon kartano sijaitsee Leppävaaran ja Kilon välillä, Leppävaaran liikennepaikalla.
Gimel

Gimel on monen seemiläisen kielen aakkoston kolmas kirjain. Se sisältyy muun muassa heprealaiseen, foinikialaiseen, aramealaiseen ja syyrialaiseen kirjaimistoon. Se on kreikkalaisen gamman, kyrillisen Г:n sekä latinalaisen C:n ja G:n edeltäjä.
Gimel hepreassa.
Heprean kielessä gimel ääntyy [g]. Kirjaimen nimi tulee kamelia tarkoittavasta sanasta ja sen symbolin on ajateltu yksinkertaistuneen kamelin kuvasta. Vertauskuvallisesti gimelin vasemmalle daletia kohti astuva "jalka" kuvaa hyväntahtoista ihmistä, joka on matkalla auttamaan kurjaa tai sairasta ("dal") henkilöä. Näin Kabbalassa Gimel kuvailee antamista. Heprealaisessa numerojärjestelmässä gimelillä on lukuarvo kolme. 
Gimel on yksi niistä kuudesta kirjaimesta, joiden sisään voidaan asettaa heikko dageš-piste ("dageš kal"). Piste muuttaa kirjaimen ääntämisen hankausäänteestä umpiäänteeksi, mutta gimelin osalta ääntämys on nykyhepreassa sama riippumatta siitä, onko kirjaimen sisässä piste vai ei. Tämä ei ole kuitenkaan poikkeuksetonta, sillä joissakin heprean murteissa on ero näiden lausunnassa.
Esimerkkejä:
Juri Jeh’anurov

Juri Ivanovytš Jeh’anurov (, s. 23. elokuuta 1948) on ukrainalainen poliitikko, joka toimi Ukrainan pääministerinä 2005–2006. Hän sai parlamentilta epäluottamuslauseen maakaasukiistan vuoksi 10. tammikuuta 2006, mutta jatkoi virkaatekevänä pääministerinä huhtikuun 2006 vaaleihin asti.
Elämäkerta.
Jeh’anurov on syntynyt Jakutiassa ja hän on kansallisuudeltaan burjaatti. Sittemmin hän muutti Ukrainaan, jossa valmistui rakennusmestariksi 1967 ja taloustieteilijäksi 1973. Ukrainan itsenäistyttyä 1991 Jeh’anurov nousi hallitukseen, jossa hän toimi muun muassa apulaistalousministerinä. Hän kuitenkin erosi hallituksesta ja liittyi oppositioon. Jeh’anurov oli ”Meidän Ukrainamme” -blokin johtaja maaliskuusta 2005. Hänet nimitettiin Dnipropetrovskin alueen kuvernööriksi 1. huhtikuuta 2005. Presidentti Juštšenko nimitti joulukuussa 2007 Jeh’anurovin Tymošenkon hallituksen puolustusministeriksi.
Parlamentti erotti Jeh’anurovin 5. kesäkuuta 2009 Tymošenkon aloitteesta puolustusministeriön korruptiotapauksista syytettynä.
Kampaleukamadot

Kampaleukamadot ("Gnathostomulida") on eläinkunnan pääjakso. Kampamadot ovat pieniä, 1–4 mm:n mittaisia matomaisia eläimiä, jotka elävät merten hiekkapohjaisissa rantavesissä.
Kampaleukamadot ovat ruumiinontelottomia eläimiä, joilla ei ole erityisiä hengitys- eikä verenkiertoelimiä. Kaikki lajit ovat hermafrodiitteja. Laakamatojen tapaan kampaleukamatojen ihon pintaepiteelin solut ovat siimallisia; kampaleukamadoille erityistä on, että siimoja on vain yksi solua kohti. Kampaleukamadoilla on erikoistunut lihaksikas, kaksipuolisesti symmetrinen leukarakenne, jolla ne raapivat ravinnokseen pienempiä eliöitä hiekkajyvästen pinnalta.
Ensimmäiset kampaleukamadot löydettiin 1920-luvulla, ja nykyään niitä tunnetaan satakunta lajia. Fossiileja ei tunneta. Esimerkiksi leuan rakennepiirteiden perusteella kampaleukamatoja pidetään rataseläinten ja sukaspintaisten sukulaisina.
Eugenius

Eugenius oli roomalainen usurpaattori 392–394. Länsi-Rooman keisari Valentinianus II:n kuoleman jälkeen Valentinianuksen "magister militum" Arbogast teki Eugeniuksesta uuden keisarin. Eugenius oli ennen purppuraan pukeutumista toiminut virkamiehenä. Hän oli myös pakana, ja hänen ensimmäisiä toimenpiteitään oli palauttaa voitonjumalattaren alttari Rooman senaatin kokoussaliin. 
Lopulta Itä-Rooman keisari Theodosius I hyökkäsi länteen ja kukisti Eugeniuksen armeijan Frigiduksen taistelussa 6. syyskuuta 394. Arbogast teki taistelun jälkeen itsemurhan, mutta Eugenius vangittiin ja hänet teloitettiin.
Sello (kauppakeskus)

Kauppakeskus Sello on kauppakeskus Espoon Leppävaarassa. Se on pinta-alaltaan Suomen kolmanneksi suurin kauppakeskus Ideaparkin ja kauppakeskus Jumbo-Flamingon jälkeen vuonna 2023 ja kävijämäärältään Suomen kolmanneksi vilkkain kauppakeskus kauppakeskus Triplan ja Kampin keskuksen jälkeen. Sellon toimitusjohtaja on Matti Karlsson. Kauppakeskuksen omistavat Keva, Keskinäinen Työeläkevakuutusyhtiö Elo ja Ilmarinen.
Sellossa on yli 170 liikettä, joista suurimpia ovat Prisma, K-Citymarket, Power, Tokmanni, Halonen, H&amp;M, ja Intersport Megastore. Sellossa on myös julkisia palveluita, kuten Sellon kirjasto (kävijöitä 3 000 päivässä)., musiikkiopisto, yhteispalvelupiste ja Sellosali. Lisäksi kauppakeskuksen yhteydessä on "Sello Vapaa-ajankeskus", jossa toimii elokuvateatteri, keilahalli, useita ravintoloita ja Lidl. Huhtikuussa 2018 kauppakeskuksessa ovensa avasi teknologiamyymälä Power. Sellon kokonaisuuteen kuuluu myös Hotel GLO Sello sekä 8-kerroksinen asuintalo Sellonkulma.
Historia.
Keskeisellä paikalla olevan valtavan rakennushankkeen ensimmäinen vaihe avattiin käyttöön 6. helmikuuta 2003. Aivan ensimmäisen vaiheen vieressä sijainnut Suomen vanhin hypermarket, vuonna 1971 valmistunut Maxi-market purettiin pian Sellon ensimmäisen vaiheen valmistuttua vuonna 2003, kun paikalle alettiin rakentaa Sellon toista vaihetta. Vanha Maxi oli avoinna viimeisen kerran 1. helmikuuta 2003. Ensimmäisessä vaiheessa avattiin K-Citymarket ja sen vastapäätä "uusi Maxi", joka ehti toimia runsaan vuoden, ennen kuin se Elannon ja Helsingin Osuuskaupan yhdistyttyä muutettiin HOK-Elannon Prismaksi. Myymälä avattiin Prisman nimellä 28. huhtikuuta 2004. Sellon toinen vaihe avattiin 14. syyskuuta 2005. Sen myötä kauppakeskukseen tuli yli 160 liikettä ja palveluyritystä.
Lokakuun lopulla 2008 avattiin elokuva- ja vapaa-ajankeskus "Sello Rex" (nyk. "Sello Vapaa-ajankeskus"), jonka myötä liikkeiden määrä ylitti 170.
Sellon itäpuoliselle tontille valmistui vuonna 2008 Panorama Tower -niminen 17-kerroksinen toimistotornitalo. Junaradan pohjoispuolella Panorama Toweria vastapäätä valmistui vuoden 2010 lopussa 21-kerroksinen Leppävaaran torni, ja elokuvateatterin viereen rakennettiin 17-kerroksinen kerrostalo Sellonhuippu, joka valmistui lokakuussa 2011.
Julkisen liikenteen kulkuyhteydet.
Kauppakeskus Sellon vieressä sijaitsee Leppävaaran joukkoliikenneterminaali
Ampumavälikohtaus 2009.
Kauppakeskus Sellossa tapahtui 31. joulukuuta 2009 ampumavälikohtaus, jossa mies ampui kauppakeskuksen Prismassa neljä työntekijää ja pakeni paikalta. Poliisin mukaan ampujaksi epäilty oli vuonna 1966 Mitrovicassa syntynyt Kosovon albaani Ibrahim Shkupolli, joka oli tullut Suomeen pakolaisena. Mies surmasi myös entisen naisystävänsä tämän yksityisasunnossa. Myöhemmin samana päivänä Shkupolli surmasi itsensä omassa asunnossaan.
Aiheesta muualla.
Suomen_kauppakeskukset
Honorius

Flavius Augustus Honorius (9. syyskuuta 384 – 15. elokuuta 423) oli Länsi-Rooman keisari 395–423. Hän oli Theodosius I:n ja tämän ensimmäisen vaimon Aelia Flaccillan nuorin poika. Itä-Rooman keisari Arcadius oli hänen vanhempi veljensä. Theodosius teki pojastaan "augustuksen" vuonna 393. Isänsä kuollessa vuonna 395, kymmenvuotiaasta Honoriuksesta tuli Länsi-Rooman keisari. Alkuaikoina Honoriuksen oli tukeuduttava vandaalisyntyisen magister militum Stilichon tukeen. Vakiinnuttaakseen asemansa Stilicho sai Honoriuksen menemään naimisiin tyttärensä Marian kanssa. 
Honoriuksen pääkaupunki oli aluksi Mediolanum eli nykyinen Milano, mutta visigoottien tunkeuduttua Italiaan vuonna 402 hän siirsi pääkaupungin Ravennaan. Ravenna oli hyvin suojattu, mutta sieltä käsin oli vaikea puolustaa valtakuntaa. Tunnetuin tapahtuma Honoriuksen aikana oli 24. elokuuta 410 alkanut Rooman ryöstö, jossa Alarikin johtamat visigootit ryöstivät kaupunkia kolme päivää. Toinen merkittävä tapahtuma vuoden 410 paikkeilla oli roomalaisvallan päättyminen Britanniassa, minkä jälkeen anglosaksit valtasivat vähitellen suurimman osan entisestä Britannian provinssista.
Honoriuksen aikana oli monia kapinoita ja useita usurpaattoreja. Vuonna 397 magister militum Gildo kapinoi Pohjois-Afrikassa. Hänet kukistettiin vuonna 398. Britanniassa kapinoitiin useaan otteeseen. Marcus kapinoi vuosina 406–407, Gratianus vuonna 407 ja Konstantinus III vuosina 407–411. Honorius lähetti kenraalinsa Konstantiuksen kukistamaan Konstantinusta joka hyökkäsi Galliaan. Vuonna 409 senaattori Priscus Attalus julistautui keisariksi, ja Honoriuksen kenraali Gerontius yritti tehdä eräästä Maximuksesta keisarin. Konstantiuksen kukistettua Maximuksen ja Konstantinuksen alkoi Galliassa kapina erään Jovinuksen johdolla. 
Vuonna 417 kenraali Konstantius meni naimisiin Honoriuksen siskon Galla Placidian kanssa ja vuonna 421 Honoriuksen oli jaettava keisarinvalta hänen kanssaan. Honoriuksen kuollessa eräs Johannes julistautui keisariksi. Vasta vuonna 425 Konstantiuksen ja Galla Placidian poika Valentinianus III pääsi valtaan.
Suomen Leijonan ritarikunta

Suomen Leijonan ritarikunta () on nuorin Suomen kolmesta virallisesta ansioritarikunnasta. Se perustettiin 11. syyskuuta 1942. Ritarikunta on sekä siviili- että sotilasritarikunta, ja sillä palkitaan ansioituneita sotilaita ja siviilejä. Kunniamerkit on suunnitellut Oskar Pihl. Suurmestarina toimii tasavallan presidentti, joka kantaa suurristiä. Hallitus on yhteinen Suomen Valkoisen Ruusun ritarikunnan kanssa. Taiteilijoille myönnettävä Pro Finlandia -mitali on osa ritarikuntaa.
Risti on valkoiseksi emaloitu yrjönristi, jonka punaisessa keskiössä on vaakunaleijona. Nauhat ovat punaiset.
Kunniamerkit.
Lähde:
Badalona

Badalona on kaupunki Kataloniassa, Koillis-Espanjassa. Se sijaitsee Välimeren rannalla noin kymmenen kilometriä Barcelonasta pohjoiseen, ja sen asukasluku on noin 215 000 (2015). Kaupunki lasketaan kuuluvaksi niin sanotun suur-Barcelonan alueeseen. Väkiluvultaan se on Katalonian kolmanneksi ja Espanjan 23. suurin kaupunki. Roomalaiset perustivat Badalonan 200-luvulla eaa. nimellä Baetulo.
Badalona on yksi Katalonian tärkeimmistä ja vanhimmista kaupungeista. Kaupungin aseman se sai vuonna 1897.
Kaupungista ovat kotoisin jalkapalloseura CF Badalona ja koripalloseura Joventut Badalona.
Historia.
800- ja 900-luvuilla rakennettiin Badalonan keskiaikainen osa, jota nykyisin kutsutaan nimellä Dalt de la Vila. Kaupungin arkkitehtonisesti merkittävin rakennus on 1400-luvulla rakennettu Can Canyadón kartano, joka on samalla tyypillinen esimerkki Katalonian rannikon arkkitehtuurista. Muita Badalonan merkittäviä nähtävyyksiä ovat muun muassa Casa Pavillard (”Pavillardin talo”), joka on vuonna 1906 rakennettu arkkitehti Joan Amigó i Barrigan suunnittelema modernistityylinen rakennus, ja 1500-luvulta peräisin oleva Sant Jeroni de la Murtran luostari.
Vic

Vic ( tai "Vich") on Osonan piirikunnan pääkaupunki Barcelonan maakunnassa Kataloniassa. Kaupunki sijaitsee puolivälissä matkaa Barcelonasta Ranskan rajalle, ja sen asukasluku on n. 42 000 (2015).
700- ja 800-luvuilla Vic oli rajamaata, joka erotti toisistaan frankit ja maurit. Vuonna 1027 Vicin arkkipiispa julisti "Jumalan rauhan ja aselevon" ("Paz y Tregua de Dios"), mikä hillitsi hieman alueella käytyjä yksittäisiä sotia. 
1700-luvulla Vic oli yksi kuningas Filip V:tä vastaan kapinoineiden joukkojen tukikohdista, ja näistä kapinoista seurauksena olikin Espanjan perimyssota.
Nykyisin Vic on yliopistokaupunki, joka on kuuluisa mm. keskiaikaisista rakennuksistaan sekä gastronomian puolella makkaroistaan, erityisesti perinteisestä fuet-makkarastaan. Vicin pääelinkeinoja ovat eri teollisuudenalat ja lisäksi se on tärkeä kaupan keskus.
Erétria

Erétria () on Kreikan kaupunki ja samanniminen kunta (Δήμος Ερέτριας, "Dímos Erétrias"), joka sijaitsee Euboian alueyksikössä Keski-Kreikan alueella. Koko kunnan pinta-ala on 170 neliökilometriä ja väkiluku 13 053. Varsinaisen Erétrian kaupungin väkiluku on 4 166 (vuonna 2011).
Erétria sijaitsee Euboian saaren etelärannikolla Eteläisen Euboianlahden rannalla. Se on ottanut nimensä samalla paikalla sijainneelta antiikin aikaiselta Eretrian kaupungilta. Erétrian kuntaan kuuluu alue saaren etelärannikolla, mukaan lukien kaupungit Amárynthos ja Gymnó, sekä muun muassa asumattomat saaret Agía Triáda ja Pezonísi.
Historia.
Antiikki.
Antiikin Eretria oli Euboian merkittävin kaupunkivaltio Khalkiin ohella. Kaupunki syntyi nykyiselle paikalleen oletettavasti myöhäisellä geometrisella kaudella 700- tai 600-luvulla eaa. Eretria oli merkittävä siirtokuntien perustaja. Se soti Khalkiin kanssa Lelantoksen sodassa, joka on varhaisimpia historiallisesti tunnettuja sotia kreikkalaisten kaupunkien välillä.
Eretria tuhottiin persialaissodissa ja se oli tämän jälkeen liitossa ensin Ateenan ja sittemmin sekä Spartan että Theban kanssa, ja sitten Makedonian vallan alla. Kaupungin suurinta kukoistuskautta olivat 300- ja 200-luvut eaa. Roomalaiset tuhosivat kaupungin vuonna 198 eaa., minkä jälkeen se taantui. Lopullisesti kaupunki tuhoutui ja autioitui Mithridateen sodissa vuonna 87 eaa.
Antiikin Eretrian näkyvissä olevat jäänteet ovat pääosin nykyisen kaupungin pohjoislaidalla. Niihin kuuluvat muun muassa korkea akropolis eli linnavuori, agoran alue, Eretrian teatterin ja Apollon Dafneforoksen temppelin rauniot, sekä stadionin ja gymnasionin jäänteet.
Nykyinen kaupunki.
Antiikin Eretrian paikka jäi asumattomaksi sadoiksi vuosiksi. Paikalle syntyi uusi asutus vasta vuonna 1824, kun sinne muutti Psarán saarelta turkkilaisia paenneita kreikkalaisia. Nämä perustivat paikalle kylän, jonka nimi oli "Néa Psará" (Νέα Ψαρά, ”Uusi Psará”). Se on sittemmin kehittynyt nykyiseksi kaupungiksi, joka nimettiin uudelleen antiikin aikaisen kaupungin mukaan vuonna 1960.
Erétriaan on laivayhteys mantereen puolelta Attikasta Skála Oropoún kylästä. Kaupungin nähtävyyksiin kuuluvat antiikin aikaisten raunioiden lisäksi muun muassa Erétrian arkeologinen museo, nykytaiteen museo, 1800-luvulla rakennetut uusklassiset rakennukset sekä sillalla mantereeseen yhdistetty Pezonísin saari, joka tunnetaan myös nimellä Nisí ton Oneíron (”Unien saari”).
Nykyinen Erétrian kunta muodostui, kun Erétria ja Amárynthos yhdistyivät vuoden 2011 alussa Kallikrates-suunnitelman mukaisesti.
Kunnan osat.
Vuoden 2011 kuntauudistuksesta lähtien Erétrian kunta muodostuu kahdesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:
Eris

Eris (, "Riita") on kreikkalaisessa mytologiassa eripuraisuuden jumalatar. Roomalainen vastine jumalattarelle on Discordia. Eris on Areksen eli sodan ja taistelun jumalan sisar.
Akhilleuksen tulevien vanhempien Peleuksen ja Thetiksen häihin oli kutsuttu kaikki muut Olympoksen jumalattaret paitsi Eris, jonka tiedettiin aiheuttavan eripuraa. Suuttuneena siitä, ettei häntä ollut kutsuttu juhliin, Eris heitti kultaisen omenan häävieraiden joukkoon. Omenassa luki "Kauneimmalle", mikä sai Heran, Afroditen ja Athenen kiistelemään sen omistuksesta. Troijalaisen kuninkaanpojan Pariksen annettiin päättää asia ja hän antoi omenan Afroditelle, kun tämä lupasi vastalahjaksi apua kuningas Menelaoksen puolison Helenan ryöstämisessä. Hera olisi tarjonnut poliittista valtaa ja Athene taistelutaitoja, mutta Paris valitsi maailman kauneimman naisen, Helenan. Eriksen omena aiheutti siis Troijan sodan.
Tivoli

Tivoli on kiertävä huvipuisto. Usein tivolit ovat huvipuistoja pienempiä. Tivoleissa on useita pelikojuja ja ajolaitteita, kuten karuselli ja maailmanpyörä. Lisäksi joissain tivoleissa on pieniä esityksiä.
Tivoli majoittuu yhdelle paikkakunnalle kerrallaan, tyypillisesti se valitsee sijainnikseen kunnan yleisen tai koulun urheilukentän. Tavallisesti tivoli on paikallaan muutamasta päivästä viikkoon. Suomessa tivolit ovat paikallaan vain muutamia päiviä, kun muualla Euroopassa ne ovat paikallaan huomattavasti pidempään. Suomessa tivolit kiertävät vain keväästä syksyyn. Tivolin liikkuvuuden takia laitteet on suunniteltu kulkemaan kuorma-autoissa ja niiden perävaunuissa. Tivolin työntekijät kulkevat huvipuiston mukana sen liikkuessa paikkakunnalta toiselle ja asuvat asuntovaunuissa.
Tivolit ovat saaneet nimensä Kööpenhaminan Tivoli-huvipuiston mukaan. Kööpenhaminan Tivoli puolestaan sai nimensä Pariisin "Jardins de Tivoli"sta, joka puolestaan otti nimensä Italian Tivoli-nimisen kaupungin huvipuiston mukaan. Vanhimmat Suomessa kiertävät tivolit ovat Tivoli Laine ja Sariolan tivolisuvun ylläpitämät Tivoli Sariola ja Suomen Tivoli.
Esau

Esau (Vanhassa kirkkoraamatussa Eesau) () oli Raamatun Vanhassa testamentissa Iisakin ja Rebekan poika ja patriarkka Jaakobin vanhempi kaksosveli. Raamatun mukaan hän oli edomilaisten kantaisä. Esaun jälkeläiset liittyvät myös arabien esi-isänä pidettyyn Ismaeliin avioliiton kautta. Esau metsästi paljon. Hän oli loistava metsästäjä. Luonteeltaan Esau on kuvattu suorasukaiseksi ja helposti kiihtyväksi, mutta myös jalomieliseksi. 
Esau oli isänsä Iisakin, hänen veljensä Jaakob taas äitinsä Rebekan lempilapsi. Rebekka juonitteli sokean Iisakin myöntämään esikoisoikeuden Esaun sijasta Jaakobille; Raamatussa ei tosin tarkemmin kerrota, mitä aineellisia tai henkisiä etuja esikoisoikeus merkitsi. Palattuaan eräänä päivänä metsästysretkeltään Esau pyysi veljeltään linssiateriaa. Jaakob vaati vastineeksi esikoisoikeutta, mihin Esau suostui. Aikanaan Jaakob sai Iisakilta esikoispojalle kuuluvan siunauksen ja pakeni heti tämän jälkeen kodistaan äitinsä neuvosta. Kuultuaan tapahtuneesta Esau raivostui ja päätti tappaa Jaakobin. Vuosia myöhemmin Esau kuuli Jaakobin sanansaattajilta, että veli halusi tavata hänet. Esau riensi syleilemään ja suutelemaan Jaakobia ja veljekset itkivät yhdessä; tämä on varmaankin koko Raamatun tunteikkain tapaamiskohtaus. Viimeisen kerran veljekset tapasivat isänsä Iisakin hautajaisissa. 
Länsimaisissa uskonnoissa Esauta pidetään metaforana kaikille, jotka petkutetaan huonoihin vaihtokauppoihin. 
Sukupuu.
Esaun sukupuu Raamatun mukaan: